Suomalaisuuden eri aspekteja kuvailevat Suomi-emojit on palkittu digitaalisen viestinnän kilpailussa Berliinissä.

Suomen omissa emojeissa on mukana mm. saunavasta, pesäpallo ja kännykkä. FINLAND.FI / KUVAKAAPPAUS

Ulkoministeriön toimittaman ThisIsFinland -maakuvasivuston emojit voittivat Viral Communications -kategorian pääpalkinnon.

Suomi julkaisi valtiolliset emoji-kuvasymbolit ensimmäisenä maana maailmassa joulukuussa 2015. Kokoelmassa on kaikkiaan 49 emojia, jotka voi ladata älypuhelimiin tai kuvina ThisIsFinland-sivulta. Joukossa on muun muassa saunavasta, joulupukki, Matti Nykänen ja torilla tavataan -emoji.

– Tämä rehellinen ja ei-kiillotettu lähtökohta on tuonut meille ennen näkemättömän paljon huomiota, suuret määrät yhteydenottoja ja yhteistyökuvioita. Tämä kansainvälinen palkinto oli kirsikka kakun päälle, iloitsi ulkoministeriön maakuvayksikön päällikkö Petra Theman.